Kalle Rõõmus

Kalle Rõõmus (15. september 1955 – 13. november 2020 Tallinn) oli eesti arhitekt.

Arhitektuurialase kõrghariduse omandas ta Eesti NSV Riikliku Kunstiinstituudi (praegune Eesti Kunstiakadeemia) arhitektuuriteaduskonnas aastatel 1974–1979. Ta alustas erialast tööd arhitektina EKE Projektis (1977–79) ning töötas seejärel 1979–1988 Kultuurimälestiste Riiklikus Projekteerimise Instituudis. 1988–89 täiendas Kalle Rõõmus end Pariisis Beaux Arts’is ning Sorbonne’is. Enne omanimelise büroo rajamist 1991. aastal töötas ta Soomes Perko ja Rautamäki büroos Helsingis.

Alates 1982. aastast oli Kalle Rõõmus Eesti NSV Arhitektide Liidu ja 1990ndate algusest Eesti Arhitektide Liidu liige. 

1991. aastal asutas Rõõmus omanimelise arhitektuuribüroo ja oli surmani selle juhataja. AB Kalle Rõõmus on projekteerinud muuhulgas sellised hooned nagu Tartu Ülikooli Biomeedikum, Emajõe Ärikeskus, Tallinna Lennujaam, Tartu bussijaamahoone, Tartu vangla ja Hansapanga Barclay kontor Tartus.

Välislingid
Lahkus EAL liige arhitekt Kalle Rõõmus Eesti Arhitektide Liit, 16. november 2020
"Suri arhitekt Kalle Rõõmus" ERR kultuur, 16. november 2020

Eesti arhitektid
Eesti Kunstiakadeemia vilistlased
Liiva kalmistule maetud
Sündinud 1955
Surnud 2020